
Indokolás

 Martfű Város Önkormányzata Képviselő-testületének a személyes gondoskodást nyújtó gyermekjóléti és szociális ellátásokról szóló …./2014. (….) Önkormányzati rendeletéhez
Martfű Város Önkormányzatának Képviselő-testülete a személyes gondoskodást nyújtó gyermekjóléti és szociális ellátásokról szóló rendeletében szabályozza a szociális igazgatásról és szociális ellátásokról szóló 1993. évi III. tv., valamint a gyermekek védelméről és a gyámügyi igazgatásról szóló 1997. évi XXXI. tv. által meghatározott ellátások megállapítását és az ellátásokért fizetendő térítési díjakat.

Az új rendelet megalkotására azért volt szükség, mert a jelenleg hatályos rendelet szerkezeti felépítése, melléklete nem felel meg a rendeletalkotási követelményeknek. A személyes gondoskodást nyújtó gyermekjóléti és szociális ellátások szabályozásakor a rendelet mellékleteiben meghatározott intézményi és személyi térítési díjak módosítására is sor került. A mellékletben rögzített térítési díjak meghatározása a szociális étkeztetést és házi segítségnyújtást biztosító intézmény Martfű Város Önkormányzata Gyermekjóléti és Szociális Szolgáltatási Központ vezetője javaslata alapján kerül előterjesztésre. Az intézményi térítési díjakra vonatkozó 10%-os díjemelési javaslatot az előterjesztés mellékletét képező számítások indokolják. 

A rendelet a szociális étkeztetésre és házi segítségnyújtásra vonatkozó személyi térítési díj mértékét tartalmazó táblázat is módosulna, az eddig hatályos rendelet mellékletében meghatározott, személyi térítési díjaihoz képest.
A rendelettervezethez két 2. melléklet készült, amely különböző jövedelemkategóriákat, és térítési díj kategóriákat állít fel. Az A jelű melléklet tervezetben bővülnének a kategóriák, árnyaltabb a díjkedvezmény, viszont emelkedne a térítési díj mértéke, ingyenes ellátásban azok részesülhetnének, akik nem rendelkeznek jövedelemmel. A nyugdíjminimum alatti jövedelműeknek a térítési díj 10 % -át kellene fizetni. A 100%-os térítést viszont a nyugdíjminimum 180 %-nál magasabb jövedelműeknek kellene fizetni. 
A jelenleg hatályos rendelet alapján nyugdíj minimum 175%-nál magasabb jövedelműek fizetnek teljes összeget.
A B jelű melléklettervezetben kevesebb jövedelem-és térítési díjkategória szerepel nagyobb különbséggel, a nyugdíjminimum alatt élőknek ebben az esetben is fizetniük kellene, 

- magasabb összegben, mint az A jelű mellékletben tervezett összegben - a térítési díj 25 %-át,  a 100%-os térítési díjat a nyugdíjminimum 150 % -ánál magasabb jövedelemmel rendelkező ellátottaknak kellene fizetniük. Ez a jelenlegi szabályozáshoz viszonyítva alacsonyabb %. 
Jelenleg a megállapítás szerinti étkeztetést igénylő 202 fő, ebből 186 a tényleges étkező.

A nyugdíjminimum alatti jövedelemmel rendelkező ingyenes étkezők száma: 93 fő, jövedelemnélküli 17 fő. 25%-os kedvezményben részesül 2 fő, 50%-ban 10 fő, 75 %-ban 1 fő. 68 fő étkeztetett fizet jövedelme alapján 100%-os térítési díjat. Ezek a kedvezmények részben az ellátott jövedelméből adódó kedvezmények, részben pedig Martfű Város  Önkormányzat Képviselő-testületének Egészségügyi, Foglalkoztatási és Szociális Bizottságának döntésével megállapított kedvezmények.
Házi segítségnyújtásra 28 fő igénylő van, akik közül 50%-os kedvezményben 1  fő, 100 %-os kedvezményben 5  fő részesül. Egy ellátás kivételével minden kedvezmény Martfű Város Önkormányzata Képviselő-testületének Egészségügyi, Foglalkoztatási és Szociális Bizottságának döntése alapján kerül érvényesítésre.
A rendelettervezet alapja a jelenleg hatályos 13/2011. (IV. 29.) Ö. rendelet. Az új rendeletben az ellátásokra vonatkozó eljárási és hatásköri szabályok fejezetben jelennek meg azok  az eljárási, hatásköri rendelkezések amelyek a jelenleg hatályos rendeletben egy-egy ellátás szabályozásánál külön- külön kerültek meghatározásra.
A rendelettervezetben változik a kiszállítással történő étkeztetés szabálya. A jelenleg hatályos rendeletben a kiszállításhoz az éthordót az étkeztetettnek kellett biztosítania. A tapasztalatok azt mutatják, hogy az ellátást igénylők közül csak nagyon kevesen tudják megvásárolni a higiéniai előírásoknak megfelelő éthordót, amellyel a kiszállítás is biztonságos. 

Részletes indokolás Martfű Város Önkormányzata Képviselő-testületének a személyes gondoskodást nyújtó gyermekjóléti és szociális ellátásokról szóló …./2014.(…..) Önkormányzati rendeletéhez
A rendelet 1. §-a a rendelet hatályáról szóló szabályozást tartalmazza.
A rendelet 2. §-a a gyermekjóléti alapszolgáltatás biztosításáról rendelkezik.
A rendelet 3. §-a a bölcsődei ellátásról rendelkezik.
A rendelet 4. §-a az önkormányzat által biztosított személyes gondoskodást nyújtó ellátásokat, alapszolgáltatások felsorolását tartalmazza. 
A rendelet 5. §-a a családsegítés biztosításáról rendelkezik.
A rendelet 6. §-a az étkeztetés szabályait tartalmazza.

A rendelet 7. §-a a házi segítségnyújtás feltételeit szabályozza.

A rendelet 8. §-a jelzőrendszeres házi segítségnyújtás, és a támogató szolgáltatás biztosítását tartalmazza.

A rendelet 9. §-a a közösségi ellátás pszichiátriai betegek részére és a közösségi ellátás szenvedélybetegek részére történő biztosításáról rendelkezik.

A rendelet 10. §-a a nappali ellátás (idősek klubja)szabályait tartalmazza.
A rendelet 11. §-ában a szociális kerekasztalra vonatkozó rendelkezések kerültek meghatározásra.

A rendelet 12. §-a az ellátásokra vonatkozó eljárási és hatásköri szabályokat tartalmazza.

A rendelet 13. §-a az ellátásokra való jogosultság megszűnésére vonatkozó rendelkezéseket tartalmazza.

A rendelet 14. §-a az ellátások nyilvántartásáról rendelkezik.

A rendelet 15. §-a a hatályba léptető rendelkezéseket tartalmazza.
Előzetes hatásvizsgálat 
Martfű Város Önkormányzata képviselő-testületének a személyes gondoskodást nyújtó gyermekjóléti és szociális ellátásokról szóló …./2014.(…..) Önkormányzati rendeletéhez
1. A jogszabály tervezett hatásai
1.1 Társadalmi hatások: a rendelet 2. mellékletében meghatározottak alapján  csökkenne azok száma akik ingyenesen vehetnék igénybe az étkeztetést.
1.2. Gazdasági, költségvetési hatás

A rendelet személyi térítési díjára vonatkozó rendelkezése alapján a minimális fizetési kötelezettséggel ÁFA visszaigénylés is megjelenik. 
1.3. Környezeti, egészségi következmények: a rendeletmódosításnak környezeti, egészségi hatása nincs, továbbra is biztosított az ellátás a szociálisan rászorultaknak, akik a minimális költségeket sem tudják vállalni, méltányossági kérelmet nyújthatnak be Martfű Város Önkormányzata Képviselő-testületének Egészségügyi, Foglalkoztatási és Szociális Bizottságához.
1.4. Adminisztratív terheket befolyásoló hatások:
A rendelet-tervezet hatásaként adminisztratív teher nem jelentkezik.
2. A jogszabály megalkotásának szükségessége, a jogalkotás elmaradásának várható következményei

A rendelet megalkotását törvény határozza meg, valamint a térítési díjak emelésénekszükségessége teszi indokolttá. 
3. A jogszabály alkalmazásához szükséges személyi, szervezeti, tárgyi és pénzügyi feltételek:
A rendelet módosítása nem igényel szervezeti személyi, tárgyi és pénzügyi feltételeket módosítását. 

Martfű, 2014. február 17.

